# Kommentert elevsvar på langsvarsoppgave

**Kommentar til elevtekst, tolk og sammenlign**

|  |
| --- |
| Dette er eit døme på eit godt svar  Svaret viser god forståing for dei vedlagte tekstane. I innleiinga peikar svaret på at dei to tekstutdraga er ulike i korleis hovudpersonane blir skildra. Dette er ein raud tråd gjennom teksten.  Gjennom omgrep som «kontrast» og «sammenligning», viser svaret bruk av relevant og presist fagspråk. Svaret utdjupar kva for funksjon desse verkemidla har.  Svaret har relevante og sjølvstendige refleksjonar i samanlikninga av dei to tekstvedlegga. Her er det eit breitt utval av relevante moment og døme.  Vidare har svaret ein klar overordna struktur, med god tematisk samanheng. Svaret har eit variert og presist ordforråd, og sitat og kjelder er markert på ein ryddig og etterretteleg måte. |

**Tolk og sammenlign**

I«Verden ifølge Vinni» (2021) skrevet av Nils Anker og Øyvind Sauvik og i «Større enn meg» (2019) skrevet av Aksel Lund Svindal og Torbjørn Ekelund får vi innblikk i tankene og livene til to vidt forskjellige nordmenn. Aksel Lund Svindal skildrer turen ned slalåmbakken, mens Vinni skildrer den stygge siden av kjendislivet. Men hvordan blir de fremstilt?

Vinni og Aksel Lund Svindal er kontraster i forhold til hverandre. Vinni er en urolig sjel. Dette blir skildret flere ganger i utdraget. «Jeg skjelver og rister ukontrollerbart ... –dette gidder jeg ikke, dette går ikke.» Man får innblikk i tankene som raser gjennom hodet hans hulter til bulter. «I det som var hjemmet mitt, har jeg en vakker kone, nydelig gutt. Men i stedet ligger jeg og vrir meg aleine i en steril ettroms med utsikt til Akerselvas narkiser og langere.» Ting skjer i livet hans som han ikke har kontroll over og han befinner seg i vonde situasjoner, til tross for gode folk rundt seg. Aksel er helt motsatt. Livet hans er kontrollert ned til detaljnivå. «Jeg har lagt en plan. Løypa er besiktiget. Mentalt har jeg kjørt den mange ganger allerede.» Han er målrettet, og det er sporten som gjelder.

Inntrykket vi får er tungt påvirket av språket som brukes. Aksel Lund Svindal forklarer turen ned slalåmbakken med mange og saklige ord. «Når løpet begynner, overtar instinktet. Kroppens hukommelse, balansen, bevegelsene, en følelse av å være utenfor meg selv, og samtidig intenst til stedet.» Han virker sikker og seriøs, og man kan stole på at han har kontroll. Vinnis skildringer uttrykkes i hverdagslige ord. «... men hele jævla byen er sønderbombet, knust, ja selv bomberommene har kjørt seg.» Allikevel er det en poetisk overtone til det. «Jeg er en narr på vei til de kongelige.» Dette passer Vinni som rapper og   
  
musiker. Han virker mer avslappet i bildet av seg selv og ordene han bruker er mye mer følelsesladde enn de Aksel bruker. Vinni bruker ord som «pokker» og «avkledd» mens Aksel sier «nødvendig» og «alarmberedskap». Når man kjenner til disse personene fra før er det nesten så man hører stemmene deres mens man leser.

Det er mange forskjeller man kan gjenkjenne. Vinnis liv virker vanskelig og ustabilt. Han skildrer forhold til venner, familie, alkohol og media. Vi kan forstå tankegangen hans og han kan virke som han har hatt dårlig selvinnsikt: «Også dette kom til å løse seg, slike ting alltid gjør for meg.» Han kjører gjennom livet uten plan, men det gjør ikke Aksel Lund Svindal. Hans liv virker kalkulert og planlagt. Han er målrettet, og det er der fokuset hans ligger. «Uansett hvor fort det går vil jeg at det skal gå fortere.» Det kan virke uviktig i forhold til Vinnis fortellinger. Vinnis utfordringer handler om mer enn det ene målet Aksel Lund Svindal strever for å nå. Å sammenligne de to, spesielt akkurat disse utdragene, får Aksel til å se nesten teit ut som fokuserer så intenst på noe så banalt som idrett.

De har en ting til felles: frykt. Vinni møter en deltager i Anonyme Alkoholikere som mener at mennesker styres av to grunnemosjoner, nemlig kjærlighet og frykt. Han sier da «Jeg vet altså ingenting om kjærlighet. Men jeg vet ganske mye om frykt.» Vi kan antyde at han har opplevd en del frykt. Noe som gir mening etter at vi har fått høre om de ustabile forholdene han har hatt og avhengigheten han har slitt med. Aksel Lund Svindal snakker også om frykt. Han sier «Utfor er frykt.» Han referer til frykten som kommer av å kjøre i 150 km/t ned en bakke. En veldig fysisk og overlevelsesmessig frykt. Der Vinnis kamp er mot egne demoner og mentale lidelser, er Aksels kamp mot «Tyngdekraften. Sentrifugalkraften. Hastigheten.» To veldig forskjellige kamper, men kamper begge to.

Det er lett å konkludere med at slalåmmester Aksel Lund Svindal og rapper Vinni har levd to helt ulike liv. De opplever ulike utfordringer og kjemper ulike kamper. Da er det ikke så rart at de oppfatter verden littulikt heller. I tekstene får vi inntrykk av at Vinni er en urolig og følelsesladd person som har gått igjennom mye motgang. Hans tekst er skrevet hverdagslig og poetisk, veldig likt sangene hans. Aksel passer godt inn i sporten sin, planlagt, sikker og målrettet. Vi får dette inntrykket fordi språket brukt om han er saklig. Til tross for så mange ulikheter har de en ting til felles og det er frykt. Fryktfølelsen kommer av ulike årsaker i hver av livene til de to kjendisene, men fryktfølelsen er en viktig del av begge. Aksel skildrer frykten han kjenner mens han suser nedover slalåmbakken, og Vinni sier indirekte at det kommer mye frykt ved en så ustabil livsstil. Selv om sammenligningen ikke kommer til Aksel Lund Svindals fordel, gir begge tekstene sterkt inntrykk. De er forskjellige, men de er begge menneskelige og historiene deres er interessante.

Kilder:

Anker, N. & Sauvik, Ø. (2021). Verden ifølge Vinni, utdrag fra biografi

Svindal, A.L. & Ekelund, T. (2020). Større enn meg, utdrag fra biografi